ออมสินขึ้นดอกเงินฝาก0.45%
ธนาคารออมสินปรับขึ้นดอกเบี้ยฝากสูงสุด 0.45% มีผล 15 ก.ย.นี้
14 ก.ย. 2554

ธนาคารออมสินปรับขึ้นดอกเบี้ยฝากสูงสุด 0.45% มีผล 15 ก.ย.นี้ 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้ปรับขึ้นอัตราดอกเบี้ยเงินฝากสูงสุดที่ 0.45% ต่อปี โดย เงินฝากประจำ 3 เดือน ปรับเพิ่มอัตราดอกเบี้ยตามวงเงินฝากจาก 1.85 – 2.20% ต่อปี เป็น 2.25 – 2.60% ต่อปี ส่วนเงินฝากประจำ 6 เดือน ปรับเพิ่มอัตราดอกเบี้ยตามวงเงินฝากจาก 2.25 – 2.50% ต่อปี เป็น 2.50 – 2.80% ต่อปี ขณะที่เงินฝากประจำ 12 เดือน ปรับเพิ่มอัตราดอกเบี้ยตามวงเงินฝากจาก 2.90 – 3.05% ต่อปี เป็น 2.90 – 3.25% ต่อปี โดยมีผลตั้งแต่วันที่ 15 ก.ย. 2554 เป็นต้นไป
ขณะเดียวกัน ได้ปรับอัตราดอกเบี้ยสำหรับ เงินฝากประจำ 24 M Plus จากเดิมคิดตามวงเงินฝาก 3.10 – 3.25% ต่อปี เป็น 3.25 – 3.60% ต่อปี เงินฝากประจำ 36 M Plus ปรับเพิ่มจาก 3.50% ต่อปี เป็นอัตราดอกเบี้ยตามวงเงินฝาก 3.75 – 3.80% ต่อปี และ เงินฝากประจำรายเดือนยกเว้นภาษี ปรับเพิ่มจาก 3.50% ต่อปี เป็น 3.60% ต่อปี
สำหรับอัตราดอกเบี้ยเงินกู้ มาตรฐานลูกค้ารายใหญ่ชั้นดี คือ MLR และ MOR ธนาคารได้กำหนดให้อยู่ในระดับเท่ากันกับระบบธนาคารพาณิชย์ โดยปรับขึ้นเพียง 0.125% ต่อปี ทำให้ ดอกเบี้ยเงินกู้ขั้นต่ำประเภทเงินกู้ที่มีระยะเวลา (MLR) อยู่ที่ 7.25% ต่อปี และ ดอกเบี้ยเงินกู้ประเภทเงินเบิกเกินบัญชี (MOR) อยู่ที่ 7.50% ต่อปี
“การปรับขึ้นอัตราดอกเบี้ยในครั้งนี้ เป็นการเพิ่มทางเลือกให้แก่ลูกค้าและประชาชนทั่วไป โดยธนาคารออมสินยังคงดำเนินการภายใต้ภารกิจสำคัญคือการสนับสนุนภาคการออม ขณะเดียวกันยังเอื้อต่อภาคประชาชนในการเข้าถึงแหล่งทุนที่มีต้นทุนไม่สูง เพื่อสนับสนุนการพัฒนาเศรษฐกิจฐานรากของประเทศให้มีความแข็งแกร่งอย่างยั่งยืน”นายเลอศักดิ์ กล่าว